Baba kritiek ná bakkie met 21 mense rolFoto: Verskaf. Twee mense is in ŉ kritieke toestand ná ŉ bakkie wat 21 mense vervoer het op die N2-Suid in Amanzimtoti gerol het. Annine Siddall, woordvoerder van ER24, het gesê die voorval het Saterdagoggend plaasgevind. “Paramedici het omstreeks 11:30 by die toneel opgedaag en van die passasiers aangetref waar hulle in die baan vir stadiger verkeer gelê het,” het Siddall gesê. Volgens Siddall is ŉ ses maande oue baba en ŉ bejaarde man in ŉ kritieke toestand. “Altesaam 19 ander mense het gemiddelde en geringe beserings opgedoen.” Verskeie nooddienste het die beseerdes na hospitale vervoer. Die polisie ondersoek die omstandighede rakende die voorval.